તાપી નદીમાં રો-વોટરની ક્વોલિટી ઝડપથી બગડી રહી છે. ઘણા વિસ્તારોમાં પાણી ડહોળુ, પીળુ અને દુર્ગંધવાળુ આવતુ હોવાની ફરિયાદ સતત વધી રહી છે. વહીવટી તંત્ર છેલ્લા દસેક દિવસથી થીંગડા મારીને કામ ચલાવવા માટેની મથામણ કરી રહ્યું છે. આ મુદ્દે ચૂંટાયેલી પાંખે કોઈ હસ્તક્ષેપ કર્યો નહતો. જોકે, હવે સ્થાયી સમિતિના અધ્યક્ષ અનિલ ગોપલાણીએ આ મુદ્દે મોરચો સંભાળ્યો છે. વહીવટી તંત્ર પાસે સોમવારે કામગીરીનો ચિતાર મેળવ્યો હતો. હાઈડ્રોલિક અને આરોગ્ય વિભાગના અધિકારીઓની સંયુક્ત બેઠકમાં કઈ, ક્યાં, કેટલી કામગીરી કરાઈ છે, કેટલી કરી શકાય તેમ છે અને કોણ-કોણ કરશે, તેવી તમામ બાબતોનો હિસાબ માગ્યો હતો. એટલું જ નહીં તાપી નદીના પાણીની ગુણવત્તા સુધરે, પાણી બચે તે માટે તમામ વિભાગોની કામગીરીને સ્પષ્ટ કરી હતી અને દર સપ્તાહે કામગીરીનો રિવ્યુ કરવા માટેનો તખ્તો પણ ગોઠવ્યો છે.